정조 15년
辛亥十月二十五日巳時上御熙政堂禮房承旨推考房承旨入侍時右副承旨沈晉賢同副承旨李百亨假注書趙台榮記注官金良倜承膺祚以次進伏訖上曰次對入侍可也賤臣承命出與行左承旨申大顯事變假注書任㸁左議政蔡濟恭禮曹判書鄭昌順行副司直李柱國吏曹判書李𡊠刑曹判書金尙集戶曹判書趙鼎鎭訓鍊都正趙心泰行大司憲具㢞司諫李彦祜持平韓永逵偕入進伏濟恭曰夜來風寒稍緊朝又日氣尙寒此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰卿之箚子每入於夕時而昨箚又値對盤呼燭賜批以至夜深故以本草使之傳諭矣或無誤字與疊字處乎濟恭曰去夜二更後伏奉批旨曉間又見承宣所錄送者則有一二處誤字而第今一場怪事出而致煩酬應政切惶悚雖不得不冒上一箚而又値侵暮以至宣批於水剌進御之際此尤臣罪益切惶恐之忱矣上曰此何必過引乎大抵正道明而聖學行則豈有如許邪說之傳播乎此所以爲世道有深長慮者也當初臺啓之合奏雖或過當臺臣旣聞之後此等事豈不論啓乎但攻乎異端斯害也已則聖人之微意可見且中國不事夷狄雖不可使五胡入關而亦不當如秦漢之窮兵病國故日前臺批果有所裁量者外人見之必以予爲緩治異端而異端如夷狄亦豈可窮治之乎大抵近來含默之世洪樂安之長書果何意耶若如臺言誠爲危悖則樂安以言語傳說於卿有何不可而必以長書爲之乎我國事皆勇於私鬪則樂安之書必有所以臺批中機關二字意有在焉卿亦見其書而不言何也日昨賓對以敲撼二字仰奏予亦料其有微意矣顧今已著者不可不亟令嚴治使未著者以開自新之路而猶復誑惑者卽自干典章者亦復奈何至於卿箚中張角等說尤涉太過而第今正學日微世道日非而以此邪說說去說來則徒致詿誤以卿地處若欲彌綸使之自滅豈無其道而以至於書之文字傳播一世而一直任他乎此予所以不能無慨於卿者也朝家處置之道何以則爲好耶今日乃齋戒日故次對初不欲爲之矣專爲此事使之來會矣濟恭曰昨伏見批旨下者始覺論語本旨益嚴於好辯章於此尤不勝欽頌聖學之高明而今者西洋學之書其害豈勝言哉其實與佛書大同小異而在前則以其邪說也故人不取看矣近來則俗尙浮薄好看異書故往往有迷惑不知返者矣珍山兩囚事雖未詳聞聞該倅之抵其兄書則尹持忠之火其主棄其屍之說果是傳者之誤也送終之時不得備禮云貧者之不備禮固其勢也此則無怪而祠版則不爲新造舊主則猶自在云至於權尙淵則其族尙熺來見臣曰爲拜其祖先祠版往尙淵家則祠版不在驚問尙淵則謂以置之無益已爲區處云故問其區處之所則稱以投水則恐爲人所得埋地則諸族必當掘出更奉故別般區處爲言似是燒火云誠極凶惡而今若査問虛實可辨矣上曰方自本郡査實乎濟恭曰然矣上曰已現者不可不依法處之而臺啓中旣有敎主徒黨之語雖不自朝家査問卿若私問於樂安則必當知之矣濟恭曰此皆難知之事今雖有爲此學者冠儒冠衣儒衣有難以外面査得且如樂安之書必欲窮治則生變必矣大抵本事是何等綱常之變而今若未捉其跡指人而謂曰爾爲西洋學者云爾則人於此豈有自服之理哉如此則面質究詰之際株連逮捕便成大獄今於淸平世界安有如許事乎且誣人反坐自有其律被告者如或見原而不死則誣人者豈不反坐而當死乎雖以樂安之書觀之搢紳章甫之間爲此學者十居八九云寧有是理乎上曰所謂西洋學果何如而誑惑人心至此之極耶濟恭曰其學自是佛家之一類故專主天堂地獄之說本意似由去惡爲善而流弊終至無父無君其所謂父事者有三尊上帝爲第一父此則猶屬西銘乾稱父之義至於以造化翁爲第二父所生父則反居第三云已是無倫悖義之說無君云者其國之俗本無君長擇於凡民中純陽者立而爲君云尤極凶惡且曰人死之後爲善者歸於天堂爲惡者入於地獄然則雖設祭歸天堂者必不肯來享入地獄者亦不得來享無益之祭不必爲之云我國禮義之邦乃反迷惑於妖說者誠可絶惡而絶悖也上曰顧今息邪距詖之責專在於卿矣何以則使之自起而自滅皆得自新之路哉濟恭曰今於其學別無行之者亦無盤結之形則惟當從現者治之火其書人其人則自然寢息矣上曰雖欲使其書投諸水火如其潛自藏置者則何以搜出乎濟恭曰在昔秦始皇之威令猶不能盡禁書冊四書三經至今傳來則私自藏置者何以盡禁乎且立法太嚴斷以一律則反不得行焉都不如明示禁條使自磨滅之爲愈也至於樂安書中速於置郵繹騷民間等句語誠爲過當此乃年少輩語不稱停之致本事則本不若是其極也箚批中一任之敎臣豈無仰體之道乎大抵每事激則生事今之黨論亦由相激之所致姑令置而勿問使之自滅好矣本事元無足仰煩聖慮也上曰予之所以使卿致此位者以卿所執之義不以爲非故欲使一洗百年之恥今則靑黃黑白之色庶無偏廢之歎矣今此異端之學忽出於卿之秉軸之時而攻之者爲之者亦皆卿所知之人卿於此未能調劑則卿安得辭其責乎靜鎭之道惟在於卿卿須闢邪斥異拔本塞源使世道復振人心大定則豈非大幸耶至於敲撼之患惟予是恃可也樂安則其言專爲闢異端不可以妄言罪之而不爲面陳有此長書者誠非善爲之事故欲問於都承旨而未果矣至於珍山兩囚則査實之後如或冤枉何必罪之該倅則爲人可謂老學究亦何足深責乎濟恭曰兩囚之罪問之可詳而若冤枉而被罪則豈不可矜乎該倅則非但自許經學曾在禮山時亦以此等事或治或敎嚴加申禁而今以此事若至被罪則非渠本心矣上曰此事誠係世道之憂而臺批中下敎予亦有斟量者諸宰之意以爲如何各陳所見可也華鎭曰臣於乙巳年待罪秋判也誑惑尤甚者一竝刑配仍焚其書而伊時中人十餘人爭自首實願受刑配其誑惑之極不畏刑法可知今番珍山兩賊事比前尤倍聞極驚心不可不亟加嚴治矣濟恭曰近聞中人無爲此學之人云矣昌順曰臣於臺言出後得見樂安之長書則所謂西洋學窮凶絶悖固無可言而樂安書中搢紳章甫之漸染十居八九云者旣云知舊則豈有擧一世迷惑之理哉至如冊子刊行誠極驚駭亟令査出宜矣權尹兩囚事旣是綱常之賊則孔孟所謂亂臣賊子是也大臣旣見長書何不奏達於筵席乎濟恭曰筵奏何等莫重則豈可以風傳遽然仰達乎擬欲詳悉後仰奏矣𡊠曰異端邪說卽無異洪水猛獸則有難一刻容置於國中而第念窮治亦有難便之端聖批中以開自新之敎誠至當矣柱國曰臣於本事雖未詳裏面先從已現者卽令嚴治後俾各自滅似宜矣尙集曰聞渠輩以刑戮爲榮云其學之妖誕誠不可一任其熾蔓而特以王者不事夷狄之意一付大臣以爲自起自滅之地亦好矣鼎鎭曰見道査後果如傳說則不可不嚴治而其餘未現發者姑開自新之路以爲靜鎭之方似好矣心泰曰聞外邑傳說則農夫愚民互相傳道無異常茶飯云如此而漸至熾盛則此非細慮矣上曰左相旣在大臣之位凡於靜鎭之方務盡其道使過者抑之不及者改之卿之力所及處必思所以衛道之方可也勿論爲其學者與攻其學者一以靜鎭一以牖惑皆是左相之責也批旨中一任云者實有意焉卿旣在揆地凡係此事竝皆自任可也濟恭曰其所靜鎭之方臣不敢辭避而今此邪說必當自起而自滅恐不足過費聖慮矣上曰都承旨左副承旨入侍出榻敎㸁承命出與行都承旨洪秀輔左副承旨林濟遠偕入進伏上敎濟恭曰雜冊申禁事昨批已言之而近日士子之病專由於不讀經書好看奇文之致故所謂經學入於天主文章出於明末淸初文集是豈尋常看過處乎欲救此弊則彼國雜冊勿令貿來似爲急務諸臣之意何如濟恭曰聖敎誠至當矣我國所在書秩猶不勝堆積亦何必更貿唐冊乎稗官雜記等書冊申飭使行使之一竝禁止宜矣華鎭曰書冊之出來昔非不足申飭使行及灣尹處使之禁止宜矣昌順曰明淸文集則亦或有考見事蹟者恐不可竝禁矣𡊠曰如稗官雜記則嚴加禁斷恐好矣鼎鎭尙集等曰雜書貿來之弊不可不嚴禁矣上曰諸承旨亦奏所見可也秀輔曰我國書冊不患不足而每每購貿於燕市者必求其新出奇僻之書故其弊至於西洋書之爲害矣自今以後雜書貿來之弊各別申禁似好矣濟遠曰明淸文字雖無設禁之事爲使者旣知朝家本意則自可無如前買來之弊矣晉賢曰稗官雜記固當痛禁而至於明淸文集爲害旣小且伏聞燕肆儲書以待朝鮮使行云蓋以我國之右文也今若設禁不爲貿來則恐使彼窺我淺深也百亨曰近來爲文之士競尙小說雜記誠一痼弊書冊中凡係無益於心身有害於程式者一截嚴禁宜矣上曰自廟堂關飭使行及灣尹處使之申禁雜冊出來之弊可也仍命濟恭奏廟務濟恭曰頃因同副承旨李義鳳所啓淸風府宮房火田從實執災以報之意覆啓行會矣卽見忠淸監司朴宗岳所報則以爲本邑所在和柔翁主房火田三十結每年收稅上納而今年則田農到處歉荒至於火粟被災尤甚準摠徵納其勢末由且正田被災者特蒙蠲稅之恩其在恤民之政宜蒙一視之澤火粟田災十二結四十六負七束特許減稅爲辭矣今年峽邑火田之被災歉荒事勢固然道臣査報旣據其實宮房火田十二結零許令減稅俾蒙一視之澤何如上曰依爲之出擧條濟恭曰頃因嶺南京試官徐榮輔書啓忠州所在宣禧宮宗親府折受火田陳廢白徵與否査實論報之意覆啓行會矣卽見忠淸監司朴宗岳所報則以爲宣禧宮火粟出稅起田十二結九十四負四束宗親府火粟出稅起田七結一負皆在於本州山尺東良兩面而土薄稅重民不起墾今則永無形止名雖起田便作虛錄數多結稅指徵無處以其山下居民分排徵捧其來已久此誠民邑之大弊上項兩條出稅田竝以續陳許頉隨起隨稅則民無白徵之冤庶有起墾之道云矣折受名色事面雖重虛錄白徵民弊宜念宮府火粟合十九結九十五負四束依所報竝續陳許頉以爲隨起隨稅之地何如上曰依爲之出擧條濟恭曰卽見江華留守柳戇狀啓則以爲癘疫死亡恤典竝依傳敎擧行而其中五人則旣有家屬可以納還莫重軍餉不可一例蕩滌請令廟堂稟旨分付矣恤典雖行軍餉亦重五人家屬可以納還則不必一例蕩滌以此分付何如上曰依爲之出擧條昌順曰孝陵參奉梁好仁昨日相換溫陵參奉而別檢申溆初無受由之事已作下鄕之行目今入直無人纔已差送假官矣莫重陵寢鎭日曠直誠爲可悶別檢申溆今姑改差仍令該曹口傳差出何如上曰依爲之拿問處之可也出擧條柱國曰今番京畿尤甚之次邑還餉分等停退而至於部內北漢則非道臣所可分等者初不入於停退中未蒙一視之澤故敢此仰達矣上曰大臣之意何如濟恭曰所居雖曰部內還餉則一也恐不可不施以一視之澤矣上曰依爲之出擧條鼎鎭曰梁山郡北面及尾魚坪土地事因本道道臣査啓臣曹覆啓判付依前爲之事命下矣尾魚坪則邑牒道啓旣以民弊爲言固當依下敎置之而至於北面則不過爲三結零而本是明禮宮折受土地別無爲民弊之端此則移屬宮房少無所妨故敢此仰達矣上曰依爲之出擧條㢞曰臣骪骳巽劣耳目之任本不近似而冒膺於飭勵之時盤礴於求助之日前此數啓未免爲塞責之歸靦然周行無面可顯而日昨伏見大司諫申耆疏本以臣等西洋學發啓之草草論列盛加非斥至以顧畏目之臣誠訝惑繼之以慙恧也噫彼權尹兩囚實是倫常之罪人吾道之亂賊不可比論於尋常異端之惑世誣民者則其所聲討不容少緩而罪惡若欲臚列則實有汚穢筆舌之羞事實只憑傳聞則宜思奏御謹嚴之體雜之以傷倫悖義請之以夬施當律嚴討之義自在其中而顧畏二字誠是意慮之所不到身忝臺地論此凶醜而受人疑怪至此其爲貽羞顧何如哉此莫非臣平日言議不能見孚於同朝之致而隨參之兩司旣以此引義則臣以主論之長官其所難安有倍於諸臺卽宜引避以俟處分而獲蒙恩暇由限未過縮伏多日今始來避所失尤大以此情踪其何可一刻仍冒於臺端乎請命遞斥臣職上曰勿辭亦勿退待㢞曰今日是齋日故臺啓以所懷只陳合啓矣㢞彦祜等曰臣等謂遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情宜矣上曰不允㢞彦祜等曰臣等謂夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑宜矣上曰不允㢞彦祜等曰臣等謂物故罪人國榮亟施孥籍之典宜矣上曰不允㢞彦祜等曰臣等謂梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法宜矣上曰不允永逵曰臺諫去就自是不輕而向來天主學合啓諸臺旣遭諫長顧畏之斥則一番避嫌在所不已而憲長則今雖登筵引避至承勿辭之批而其餘隨參臺臣日前聯入臺廳書傳避辭因喉院之退却而還出云職在惟允雖有不可捧入之事而此等避辭有何難捧之事而還爲退却乎承宣事終涉未安臣謂伊日當該承宣從重推考宜矣上曰先出大槪呼望還給則廉隅已伸承宣有何所失爾言未免抉摘爾則推考承宣事勿論可也永逵曰臣之前後做錯非止一再而飭敎截嚴賓對有命不敢逡巡冒沒登筵以承宣之不捧臺避略有所論矣及承聖批以未免抉摘至有特推之命臣撫躬慙惶不知所以自措以何顔面一刻晏然仍冒於臺次乎請命遞斥臣職上曰勿辭亦勿退待上曰刑曹參議入侍出榻敎㸁承命出與刑曹參議安廷玹偕入進伏上敎尙集廷玹曰朴東春獄事呂士玉之原犯果無疑乎尙集等曰以臣淺見論之則士玉之原犯似無異見矣廷玹曰以判付中七條下敎反復思索終無更疑之端故草記中亦不得更陳他見矣上曰然則更加訊推以觀來頭可也仍命書刑曹草記批旨上曰許俶則情狀絶可惡代死之外無他道金得良之殺妻亦極凶毒事難傅生而從前如此者皆用次律故果如是處之耳命次對諸臣先退敎秀輔曰聞洪樂安卽卿之至親云其所長書之時何不挽止乎卿以年以位宜禁此等之弊而乃有此事爲卿嘅然者此也顧今物我無間之時未見保合大和之效反有此等岐貳之弊尤極駭歎也秀輔曰臣於近日病伏不知世事故此等事漠然未聞長書出後招致樂安申加責諭矣上曰權尹兩囚罪關倫常當待道啓以法繩之而又如樂安之言則卿之知舊中似多爲此之人豈不可怪乎秀輔曰臣之知舊中果多有之云實是羞恥之事矣上曰樂安書語似多不擇若或蔓及多人亦甚可悶頃日臺批中機關二字固是臆料而又安知無挾雜相傾之弊乎予之所慮專在於此此後鎭靜之責委之於卿矣予旣以痛禁邪學之責付之左相而如樂安輩過中之論則卿宜防遏可也秀輔曰樂安自來親密於大臣當初不爲面言代以長書者未知何故而其意似欲令大臣先發懲討權尹之論以曉一世特以語多過激故大臣之奏如此矣上曰大臣之言則曰事若無實雖反坐樂安亦無不可云而予意則樂安決不可罪矣秀輔曰邪學之害人孰不痛斥而樂安本來峻攻曾於儒生時對策亦盛言之今番事亦無他意專出於闢廓痛斥之意矣上曰痛斥非不好矣而若以此立隻延及未著之人則其弊亦多故靜鎭之道亦不可不念予意亦非不嚴斥而今番大臣箚批旣示正源之道俄於賓筵又有言及大臣者此也然此輩若或以此敎謂之或緩於嚴禁則非予本意卿可領會而惟以調劑過激之論爲主可也命退諸臣以次退出